b"\n_START_ARTICLE_\nNew public management\n_START_PARAGRAPH_\nNew public management (NPM) er et system inden for ledelse, der er benyttet af de offentlige forvaltninger siden 1980'erne med det form\xc3\xa5l at effektivisere den offentlige sektor. New public management er et bredt og meget komplekst begreb, der beskriver de reformer, der har benyttet ledelsesv\xc3\xa6rkt\xc3\xb8jer fra den private sektor i den offentlige sektor. Begrebet blev f\xc3\xb8rste gang lanceret af den engelske forsker Christopher Hood i 1991.\n_START_SECTION_\nGrundl\xc3\xa6ggende teser\n_START_PARAGRAPH_\nI \xc3\xb8konomisk henseende er NPM baseret p\xc3\xa5 liberalistisk markeds\xc3\xb8konomi. Effektiviseringen af den offentlige sektor \xc3\xb8nskes foretaget gennem udlicitering, privatisering og fri konkurrence mellem udbydere af offentlige tjenester. Kontrollen med disse bygger blandt andet p\xc3\xa5 kontraktstyring og evaluering._NEWLINE_En kendt forsker har betegnet disse elementer som et af fundamenterne for konkurrencestaten. _NEWLINE_Organisatorisk bygger NPM p\xc3\xa5 strategisk ledelse og m\xc3\xa5l- og rammestyring i stedet for detailstyring. Fortalerne for New public management mener, at den st\xc3\xb8rre markedsorientering i den offentlige sektor vil f\xc3\xb8re til en mere omkostningseffektiv forvaltning uden v\xc3\xa6sentlige negative konsekvenser for andre af forvaltningens m\xc3\xa5l og overvejelser. I udgangspunktet var den grundl\xc3\xa6ggende antagelse, at den offentlige sektor var forvokset, d\xc3\xa5rligt ledet og for bureaukratisk og ineffektiv.\n_START_SECTION_\nKritik\n_START_PARAGRAPH_\nKritikerne af New public management mener, at systemet i virkeligheden skaber stress, teknokrati og overvejende fungerer som et bidrag til en global neoliberal tendens. If\xc3\xb8lge kritikerne skyldes systemets succesfulde korstog i den vestlige verden fortalernes evne til at fremstille effektivitet som vigtigere end grundl\xc3\xa6ggende demokratiske rettigheder og kollegialt sammenhold._NEWLINE_Siden slutningen af 2000'erne har der fra videnskabelig side og i den offentlige administration v\xc3\xa6ret tiltagende modstand mod brug af New public management. Den stigende modstand skyldes ikke mindst den erfaring, at man p\xc3\xa5 mange arbejdspladser mister sammenh\xc3\xa6ngskraft som f\xc3\xb8lge af NPM-modellernes m\xc3\xa5leredskaber og incitamentstrukturer. Det g\xc3\xa6lder eksempelvis i politiet, hvor NPM-modellerne if\xc3\xb8lge kritikerne forhindrer reelt politiarbejde, da der i alle enheder er fokus p\xc3\xa5, hvor mange b\xc3\xb8der man udskriver. Dermed bliver antallet af b\xc3\xb8der det centrale parameter for betjentene._NEWLINE_If\xc3\xb8lge en vurdering af forskerne Christopher Hood og Ruth Dixon, baseret p\xc3\xa5 statistisk analyse af konsekvenserne af indf\xc3\xb8relse af NPM-reformer i Storbritannien, har New public management givet lavere kvalitet og mindre effektiv offentlig forvaltning."